आडवाणी बरसे संप्रग पर, रहे कर्नाटक पर मौन  
आडवाणी भ्रष्टाचार को लेकर कांग्रेस नीत केंद्र की संयुक्त प्रगतिशील गठबंधन (संप्रग) पर जमकर बरसे।
हजारों लोगों ने यहां रविवार को भारी बारिश में भीगकर भारतीय जनता पार्टी (भाजपा) के नेता लालकृष्ण आडवाणी का भाषण सुना। आडवाणी भ्रष्टाचार को लेकर कांग्रेस नीत केंद्र की संयुक्त प्रगतिशील गठबंधन (संप्रग) पर जमकर बरसे। हालांकि वह कर्नाटक पर पूरी तरह मौन रहे।  भ्रष्टाचार के खिलाफ राष्ट्रव्यापी जनचेतना यात्रा के क्रम में आयोजित एक जनसभा में आडवाणी ने कहा, "मैंने ऐसी भ्रष्ट सरकार कभी नहीं देखी।" उन्होंने जेल में बंद पूर्व मुख्यमंत्री बीएस येदियुरप्पा का नाम लिए बिना राज्य में अपनी पार्टी की सरकार में हुए घोटालों का जिक्र किया।  ज्ञात हो कि अवैध खनन मामले पर तत्कालीन लोकायुक्त एन. संतोष हेगड़े ने 27 जुलाई को रिपोर्ट पेश की थी, जिसमें नाम आने पर येदियुरप्पा ने 31 जुलाई को मुख्यमंत्री के पद से इस्तीफा दे दिया था।  आडवाणी ने कहा कि वह समझते हैं कि 2008 में संसद में हुआ 'वोट के लिए नोट' कांड 2जी स्पेक्ट्रम आवंटन घोटाले से कहीं ज्यादा बड़ा मामला है। आडवाणी ने जोर देते हुए कहा, "कांग्रेस ने अपने सभी सदस्यों और घटकों को वोट खरीदने में लगा दिया था, इसलिए कोई कांग्रेसी खुद को निर्दोष नहीं कह सकते।" उन्होंने सदन में नोट लहराने वाले भाजपा के लोकसभा सदस्यों को शाबाशी दी और उन्हें 'साहसी' करार दिया।